**Likumprojekta “Grozījumi Augstskolu likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Augstskolu likumā” mērķis: piešķirt Ministru kabineta noteiktā kārtībā noteiktām augstskolām tiesības veikt Eiropas Savienības, Eiropas Ekonomikas zonas valstī un Šveices Konfederācijā, un Ministru kabineta noteiktā ārvalstī sākot no 2016.gada 1.janvāra izdotu akadēmisko grādu un izglītības dokumentu ekspertīzi, izsniedzot izziņu, ja izglītības dokumenta īpašnieks plāno uzsākt vai turpināt studijas Latvijā.  Grozījumi šajā likumprojektā ir skatāmi kontekstā ar likumprojektu „Grozījumi Izglītības likumā” saistībā ar to, ka ne tikai Akadēmiskās informācijas centram (turpmāk – AIC) būs tiesības veikt izglītības dokumentu ekspertīzi; ir noteiktas AIC funkcijas un paredzēta vienošanās slēgšana ar noteiktajām augstskolām par sadarbību diplomu atzīšanā, kā arī ieraksta izdarīšanu Ārvalstīs izsniegto izglītības dokumentu reģistrā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts “Grozījumi Augstskolu likumā” (turpmāk – likumprojekts) izstrādāts pēc Izglītības un zinātnes ministrijas iniciatīvas, ņemot vērā Valdības rīcībā plānā Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (turpmāk – Valdības rīcības plāns) noteiktā pasākuma 2. darbības rezultāta. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Izglītības likuma 11.1pantam un Augstskolu likuma 85.pantam ārvalstīs iegūto akadēmisko grādu un izglītības dokumentu akadēmisko ekspertīzi Latvijā šobrīd veic Akadēmiskās informācijas centrs (turpmāk arī – AIC). Savukārt lēmumu par izglītības dokumenta atzīšanu, pamatojoties uz Akadēmiskās informācijas centra izziņu, šobrīd pieņem augstskola, kurā izglītības dokumenta īpašnieks vēlas turpināt vai uzsākt studijas (Augstskolu likuma 85.panta piektā daļa un Izglītības likuma 11.1panta ceturtā daļa).  Ministru prezidenta Artura Krišjāņa Kariņa vadītā Ministru kabineta Valdības rīcībā plānā ir noteikts šāds uzdevums: “Izstrādāti priekšnoteikumi un kritēriji augstskolu lomas paplašināšanai potenciālo studentu no ārvalstīm iepriekšējās izglītības atzīšanā un Akadēmiskās informācijas centra kapacitātes celšanai” (125.4. pasākuma 2. darbības rezultātu[[1]](#footnote-1) sadaļā „Latvijas cilvēki. Izglītība”; uzdevums izpildāms līdz 2020.gada 31.decembrim).  Izvērtējot faktoru kopumu, likumprojekta 11 pants paredz, ka Ministru kabineta noteiktā kārtībā augstskolām, kurām kvalifikācijas prasības noteiks Ministru kabinets, tiek piešķirtas tiesības veikt akadēmisko grādu un izglītības dokumentu ekspertīzi, izsniedzot izziņu, ja izglītības dokuments un/vai akadēmiskais grāds ir izdots sākot no 2016.gada 1.janvāra Eiropas Savienības, Eiropas Ekonomikas zonas valstī un Šveices Konfederācijā atbilstoši Augstskolu likuma 45.panta otrajai daļai, un izglītības dokumentu īpašnieks ir iesniedzis pieteikumu studijām attiecīgajā augstskolā. Citu ārvalstu sarakstu, kuru izglītības dokumentu ekspertīzi varēs veikt noteiktās augstskolas, noteiks Ministru kabinets, kura sastādīšanā būs jāvērtē vairāki aspekti.  Piesaistot ārvalstu studentus pēdējos gados, augstskolas visbiežāk valsts pārvaldes iestādēm pārmet ilgu iesniegto ārvalstnieku dokumentu/pieteikumu izskatīšanu vai atzinuma sniegšanu, jo īpaši, ārvalstu reflektanta izglītības dokumentu izskatīšanu. Šim augstskolu apgalvojumam var piekrist tikai daļēji. Pirmkārt, ārvalstu reflektantu izglītības dokumenti atzīšanai ļoti bieži tiek iesniegti īsi pirms studiju semestra sākuma, tādējādi veidojas “sastrēgums”; otrkārt, daudzas augstskolas pirms tam nav veikušas rūpīgu izglītības dokumentu un potenciālo studentu sekmju izvērtējumu, tādējādi daudzi studētgribētāji, kuru dokumenti tiek iesniegti AIC, nemaz nekļūst par studentiem, jo nesaņem vīzu. Liela daļa no šāda administratīvā sloga valsts pārvaldes iestādēm izpaliktu, ja visas augstskolas veiktu rūpīgu studētgribētāju atlasi.  No otras puses, likumprojektā, piešķirot tiesības atbildīgām augstskolām, kurām kvalifikācijas prasības noteiks Ministru kabinets, dos iespēju efektīvāk izskatīt šajā likumprojektā noteiktos ārvalstīs izsniegtos izglītības dokumentus, un, iespējams, ātrāk pieņemt lēmumu par attiecīgā reflektanta studiju uzsākšanu vai turpināšanu. Augstskolām, kurām ir liela ārvalstu studentu plūsma no dažādām valstīm, tas būs nozīmīgs aspekts. Vienlaikus jāmin, ka šāda prakse – izglītības dokumentu ekspertīzes veikšana būs attiecināma arī uz tiem Latvijas pilsoņiem vai nepilsoņiem, ja viņi izglītību būs ieguvuši šajā likumprojektā noteiktajās ārvalstīs, bet izvēlēsies studijas uzsākt vai turpināt Latvijā.  Diplomu atzīšana un diplomu atzīšanas prakse ir komplicēta tēma, kas daudzkārt tiek apspriesta gan dažādos starptautiskos formātos un līmeņos, gan valstu reģionālajos formātos, gan vienā valstī. No vienas puses, izglītības dokumenta iesniedzējs un augstskolas vēlas vai sagaida vienkāršākus un efektīvākus diplomu atzīšanas risinājumus no atbildīgo institūciju puses un valstī noteiktā tiesiskā regulējuma, lai ātrāk un vienkāršāk varētu īstenot studentu mobilitāti un starptautisko sadarbību. No otras puses, valstij un tās institūcijām, kurām deleģēta diplomatzīšanas funkcija, ir jāpārliecinās, ka noteiktajā ārvalsts augstskolā vai izglītības institūcijā izsniegtais izglītības dokuments un/vai akadēmiskais grāds konkrētajai personai ir autentisks, tas iegūts legāli, izdevējvalstī atzītā augstskolā vai izglītības iestādē, kas atbilst izdevējvalsts noteiktajām kvalitātes prasībām u.tml. un šāds izglītības dokuments un/vai akadēmiskais grāds ir pielīdzināms attiecīgam izglītības līmenim vai izglītības dokumentam Latvijā.  Eiropas reģionā pamatdokuments, uz ko balstās diplomu atzīšanas prakse un principi ir 1997.gada 11.aprīlī pieņemtā Eiropas Padomes un Apvienoto Nāciju Izglītības, zinātnes un kultūras organizācijas (UNESCO) [Eiropas reģiona konvenciju par to kvalifikāciju atzīšanu, kas saistītas ar augstāko izglītību](https://likumi.lv/ta/id/24681-eiropas-regiona-konvencija-par-to-kvalifikaciju-atzisanu-kas-saistitas-ar-augstako-izglitibu) (Lisabonas konvencija), kurai Latvija pievienojās 1999.gadā. Diplomu atzīšanā tiek ņemti vērā arī Lisabonas konvencijas papildu dokumenti par kvalifikāciju atzīšanu un Eiropas augstākās izglītības telpas (Boloņas procesa) instrumenti, tādi kā diploma pielikums, Eiropas kredītpunktu pārneses sistēma (ECTS), kvalifikāciju ietvarstruktūra, augstākās izglītības kvalitātes nodrošināšanas sistēma un citi.  Ir salīdzinoši plaša valstu kopa, pamatā Eiropas reģionā, kas apvienota ENIC-NARIC tīklā un tās nacionālie centri sadarbojas un sniedz atbalstu diplomu atzīšanā gan savstarpēji, gan ieinteresētajām pusēm (plašāk skatīt: <https://www.enic-naric.net/the-lisbon-recognition-convention-97.aspx>). Kopš 1995.gada Akadēmiskās informācijas centrs ir Latvijas pārstāvis Eiropas Padomes/UNESCO diplomatzīšanas tīklā ENIC un Eiropas Savienības diplomatzīšanas tīklā NARIC, uzkrājot ievērojamu pieredzi diplomatzīšanas jomā.  Likumprojekts “Grozījumi Izglītības likumā” paredz papildināt AIC funkcijas, t.sk. augstskola, kura ir ieguvusi tiesības veikt dokumentu ekspertīzi, slēdz ar AIC kā Latvijas nacionālo informācijas centruvienošanos par sadarbību izglītības dokumentu un akadēmisko grādu apliecinošu dokumentu atzīšanā, lai nodrošinātu Lisabonas konvencijas ievērošanu un piemērošanu, t.sk. izstrādājot vadlīnijas noteiktajām augtskolām.  Eiropas Savienības mērogā un Boloņas procesa ietvaros ir izvirzīts jautājums par automātisku izglītības dokumentu atzīšanu. Tā piemēram, Eiropas Komisija ir izvirzījusi Eiropas izglītības telpas veidošanā līdz 2025.gadam, kas ir ļoti ambiciozs mērķis. Viena no jomām ir automātiska diplomu atzīšana, taču diskusijas turpināsies, jo ne ES valstu mērogā, ne Boloņas procesa ietvaros nepastāv vienota izpratne un kritēriji par automātisko diplomu atzīšanu. Baltijas valstis 2018.gadā parakstīja „**Igaunijas Republikas valdības, Latvijas Republikas valdības un Lietuvas Republikas valdības līgumu par kvalifikāciju, kas saistītas ar augstāko izglītību, automātisku akadēmisko atzīšanu”, tādējādi Baltijas valstu vidusskolu un augstskolu absolventi var pieteikties turpmākam studijām Baltijas valstu izglītības iestādēs bez formālas iepriekšējās izglītības dokumenta atzīšanas procedūras veikšanas.**  **2019.gada novembrī Beniluksa un Baltijas valstu izglītības ministri parakstīja nodomu deklarāciju par līguma par augstākās izglītības kvalifikāciju automātisku atzīšanu līguma** starp šo reģionu valstīm, kas šobrīd ir izstrādes noslēguma posmā.  Jāmin, ka dažādu reģionu valstīs pasaulē izglītības un augstākās izglītības sistēmas var atšķirties, gan kvalifikāciju ietvarstruktūrā, gan citos būtiskos aspektos. Tā, piemēram, kontinentālajā Eiropā neviennozīmīgi tiek atzīts t.s. **3+1** studiju ilgums par tiesībām studēt doktorantūrā, kas vairāk raksturīga anglosakšu augstāko izglītības sistēmai, īpaši Lielbritānijā. Atbilstoši Boloņas procesa noteiktajai kvalifikāciju ietvarstruktūrai tiesības studēt doktorantūrā ir pēc piecu gadu ilgām studijām iepriekšējos līmeņos. Tomēr būs gadījumi, kad 3+1 ilgumu atzīs, taču tas nebūs visos gadījumos.  Ņemot vērā iepriekš minēto, likumprojekts Ministru kabineta noteiktā kārtībā paredz piešķirt tiesības noteiktām augstskolām veikt ekspertīzi par tiem izglītības dokumentiem, kas primāri izdoti Eiropas Savienības, Eiropas Ekonomikas zonas valstī un Šveices Konfederācijā, kas izdoti sākot no 2016.gada 1.janvāra.  Tas saistāms ar to, ka kvalitātes nodrošināšana ir būtisks aspekts kvalifikāciju uzticamībā, tādēļ izvēlēta atsauce uz Boloņas procesa dalībvalstu (tostarp arī Latvijas) izglītības ministru 2015.gada 15.maijā Erevānas konferences laikā parakstīto komunikē[[2]](#footnote-2), kur apstiprināja Kvalitātes nodrošināšanas standartus un vadlīnijas Eiropas augstākās izglītības telpā (*Standards and Guidelines for Quality Assurance in the European Higher Education Area (ESG*))[[3]](#footnote-3).  Tā kā augstskolu līdzšinējā pieredze un tajās esošais ārvalstu studentu un absolventu skaits ir atšķirīgs, likumprojektos minētās tiesības nebūs attiecināmas uz katru augstskolu. Iegūt tiesības veikt noteikto izglītības dokumentu un diplomu ekspertīzi būs attiecināmas tikai uz tām augstskolām, kurām ir ilggadīga starptautiska sadarbība akadēmiskā darbā, uzkrāta pieredze darbā ar ārvalstu studentiem, atbildīga studentu atlase, kvalificēts personāls un atbilstoša materiāltehniskā bāze, kā arī ir atbilstoša kapacitāte. Kvalifikācijas prasības augstskolām, kas varēs iegūt šīs tiesības un kārtību, kā tās tiks piešķirtas, noteiks Ministru kabinets. Tāpat šajos noteikumos būs nosacījumi, kādos gadījumos augstskola šīs tiesības zaudēs (likumprojekta 11 panta septītā daļa).  Vienlaikus jāuzsver,ja augstskola vēlēsies izmantot savas tiesības ekspertīzes veikšanai un būs kvalificējusies un ieguvusi šādas tiesības, tai būs kvalificēti jāspēj izsniegt izziņu atbilstoši Augstskolu likuma 85.panta otrajā daļā noteiktajam. Šādai augstskolai vairs nav tiesību atteikties no šī uzdevuma izpildes, bet tas ir jāveic imperatīvi, papildus nenoslogojot AIC. Tomēr jāuzsver, ka iespēja uzsākt procesu, lai augstskola iegūtu tiesības veikt noteikto izglītības dokumentu ekspertīzi, būs augstskolas brīvprātīgs lēmums.  Taču, ja šī augstskola *nav izmantojusi* savas tiesības vai tā nevar kvalificēties, lai tās iegūtu, un neveic izglītības dokumentu ekspertīzi, tad to turpinās veikt AIC. Tāpat AIC turpinās veikt citu ārvalstīs iegūto akadēmisko grādu un izglītības dokumentu ekspertīzi, kas nav minēti likumprojekta 85.panta 1 1 daļā.  Dodot tiesības šajā laukā darboties vēl citiem dalībniekiem – augstskolām, likumdevējam ir jānodrošina, ka tās augstskolas, kuras to gribēs, būs kvalificētas veikt ekspertīzi, noteiktā kartībā to veiks un izsniegt attiecīgu izziņu, kas apliecinās ļoti svarīgu faktu, ka ārvalstnieka izglītības dokumenti atbilst Latvijā izsniedzamam izglītības dokumentam vai Latvijā piešķiramam akadēmiskajam grādam atbilst vai ir pielīdzināms ārvalstī izsniegtais izglītības dokuments vai piešķirtais akadēmiskais grāds.  Likumprojekta 11 pants nosaka, ka augstskola, kurai ir piešķirtas tiesības izglītības dokumentu ekspertīzei, kurā to īpašnieks ir iesniedzis studiju pieteikumu un attiecīgi pati augstskola, pamatojoties uz savas izsniegtās izziņas pamata, pieņem lēmumu par tā atzīšanu (11 panta piektā daļa). Savukārt likumprojekta 11 panta sestajā daļā ir noteikts, ja persona, kurai ir noteiktās augstskolas izsniegta izziņa par izglītības dokumentu ekspertīzi, bet pati persona lemj studijas uzsākt vai turpināt citā augstskolā, iepriekš izsniegtā augstskolas izziņa ir derīga studiju uzsākšanai vai turpināšanai citā augstskolā.  Šis likumprojekts skatāms kopā ar plānotajiem grozījumiem Izglītības likumā, kur noteikts, ka augstākās izglītības kvalifikācijas atzīšanas vadlīnijas atbilstoši Lisabonas konvencijai izstrādās AIC un augstskola, kura ir kvalificējusies veikt dokumentu ekspertīzi, slēdz ar AIC kā Latvijas nacionālo informācijas centru vienošanos par sadarbību izglītības dokumentu un akadēmisko grādu apliecinošu dokumentu atzīšanā, tādejādi nodrošinot Lisabonas konvencijas pasākumu ievērošanu un piemērošanu un vienotu kārtību un procedūru visā Latvijā. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija un Akadēmiskās informācijas centrs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Administratīvais slogs mazināsies Akadēmiskās informācijas centram, bet nosacīti pieaugs noteiktām augstskolām, taču tā būs augstskolu brīvprātīga izvēle iegūt tiesības veikt izglītības dokumentu un akadēmisko grādu ekspertīzi pašām vai turpināt līdzšinējo kārtību, kad to veic AIC.  Kopumā var uzskatīt, ka izglītības dokumentu un akadēmisko grādu atzīšanas procedūra tiek vienkāršota, tādējādi ilgtermiņā gan augstskolas, gan potenciālie studenti, kuri iepriekšējo izglītību ir ieguvuši no 2016.gada 1.janvāra Eiropas Savienības, Eiropas Ekonomikas zonas valstīm un Šveices Konfederācijas vai Ministru kabineta noteiktajām valstīm būs ieguvēji.  Ja izglītības dokumenta īpašnieks, saņemot augstskolas izdotu izziņu, nolemj neiestāties attiecīgajā augstskolā, izdotā izziņa būs ievadīta Ārvalstīs izsniegto izglītības dokumentu reģistrā. Atbilstoši pretendenta iesniegumam un normatīvajiem aktiem par datu aizsardzību izziņa būs derīga, un nebūs jāveic atkārtota izglītības dokumenta vai akadēmiskā grāda ekspertīze, ja persona lems iesniegt studiju pieteikumu citā Latvijas augstskolā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts ir neitrāls attiecībā uz tautsaimniecību un attiecīgajām grupām un to administratīvo slogu kopumā; tomēr nosacīti pieaugs noteikto augstskolu administratīvais slogs un ieguldījumi likumprojektā deleģēto tiesību īstenošanai.  Sākotnēji administratīvais slogs var pieaugt tai institūcijai, kas izvērtēs augstskolas, kurām piešķirt šajā likumprojektā noteiktās tiesības atbilstoši Ministru kabineta noteiktajām prasībām. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. Ir sagatavots likumprojekts “Grozījumi Izglītības likumā”, lai papildinātu 11.¹ un 11.² pantus, kas ir savstarpēji saistīti ar likumprojektu. 2. Likumprojektā tiek deleģētas tiesības Ministru kabinetam, izstrādājot Ministru kabineta noteikumus, kas noteiks: (1) prasības augstskolām, kurām varēs kvalificēties iegūt tiesības veikt šajā likumprojektā noteikto izglītības dokumentu un akadēmisko grādu ekspertīzi un izsniegt izziņu; (2) citu ārvalstu sarakstu, kurās izdoti izglītības dokumenti un akadēmiskie grādi no 2016.gada 1.janvāra varēs tikt atzīti noteiktajās augstskolās.   3. Veikt grozījumus Ministru kabineta 25.06.2019. noteikumos Nr. 276 “Valsts izglītības informācijas sistēmas noteikumi”, nosakot attiecīgajai augstskolai tādas pašas tiesības kā AIC veicot ierakstu Ārvalstu izglītība dokumentu reģistrā.  4. Veikt grozījumus 2006.gada 10.oktobra Ministru kabineta noteikumos Nr.846 “Noteikumi par prasībām, kritērijiem un kārtību uzņemšanai studiju programmās”, atrunājot regulējumu par augstskolu tiesībām izsniegt izziņu.  5. Veikt grozījumus vai izdot no jauna Ministru kabineta noteikumus Nr.778 “Nodibinājuma "Akadēmiskās informācijas centrs" maksas pakalpojumu cenrādis”, ņemot vērā, ka ārvalstīs iegūtā akadēmiskā grāda vai izglītības dokumenta ekspertīzi veic augstskola. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts ministrijas mājas lapā tika publicēts š.g. 24.augustā:  <https://www.izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/4241-grozijumi-augstskolu-likuma-2>  Tika saņemts atbalsts šim likumprojektam no Augstākās izglītības eksporta apvienības.  Likumprojektu tālākai sabiedriskai apspriešanai ir publicēts arī Valsts kancelejas mājas lapā:  <https://www.mk.gov.lv/content/ministru-kabineta-diskusiju-dokumenti> |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nav |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neietekmēs pārvaldes funkcijas un institucionālo struktūru.  Likumprojekta izpilde neprasa jaunu institūciju izveidi, esošu institūciju likvidāciju vai reorganizāciju, neietekmēs cilvēkresursus. |
| 3. | Cita informācija | Nav. |

Izglītības un zinātnes ministre I. Šuplinska

Ivsiņa, 67047874

[Daiga.Ivsina@izm.gov.lv](mailto:Daiga.Ivsina@izm.gov.lv)

v\_sk = 2168

1. <https://m.likumi.lv/ta/id/306691-par-valdibas-ricibas-planu-deklaracijas-par-artura-krisjana-karina-vadita-ministru-kabineta-iecereto-darbibu-istenosanai> [↑](#footnote-ref-1)
2. <http://www.ehea.info/media.ehea.info/file/2015_Yerevan/70/7/YerevanCommuniqueFinal_613707.pdf> [↑](#footnote-ref-2)
3. <http://www.ehea.info/media.ehea.info/file/2015_Yerevan/72/7/European_Standards_and_Guidelines_for_Quality_Assurance_in_the_EHEA_2015_MC_613727.pdf> [↑](#footnote-ref-3)